kardosdrur/scandi-wiki huggingface dataset:
Kabinescooter

Kabinescooter er et køretøj, der som navnet antyder er en 3-hjulet scooter indbygget i en kabine. De var populære i 1950'erne og 1960'erne, hvor de blev produceret i Italien, Tyskland og England.
De mest kendte mærker er Fritz Fends Messerschmitt KR175 fra 1953, der er inspireret af hans tid i flyindustrien, BMW's Isetta også fra 1953 samt Heinkel Trojan.

Forskellen på de forskellige mærker 

Messerschmitt var karakteristisk ved, at passageren – en voksen eller 2 børn – sad bag føreren i en tandem-konfiguration. "Glasboblen" var hængslet i højre side og kunne løftes til siden for at give adgang. Styringen foregik efter gocart-pricippet med et fly-lignende ikke-rundt rat, der kun kunne drejes omkring 45 grader i hver retning. Motoren var en 200 kubikcentimeter, 1 cylindret totaktsmotor. Muligvis den mest geniale, og helt enestående, tekniske detalje var, at der ikke var noget bakgear, men at motoren i stedet kunne startes baglænsløbende!

Isetta havde plads til 2 personer ved siden af hinanden, og havde en enkelt dør foran på køretøjet. Styringen forgik med et traditionelt bilrat. En genial detalje var, at der var et kardanled på ratstammen, og at rattet fulgte med døren, når denne blev åbnet, hvorved der blev nemmere adgang til kabinen. Der var ikke plads til yderligere passagerer bag i køretøjet, da denne plads blev optaget af motoren. Konstruktionen var med traditionel chassisramme.

Heinkel lignede Isetta temmelig meget, men var noget lettere pga. moderne, selvbærende karosseri. Der var plads til to mindre børn bag de to voksne. Døren sad ligesom hos Isetta foran, men rattet var fast og fulgte ikke med døren ved åbning. Dette skyldtes, at Isetta havde patent på dette princip, og Heinkel ville ikke betale afgift for at benytte det.

Kabinescootere blev ikke regnet for særligt værdifulde og blev ofte bare kasseret, når de var udtjent; og da velstanden steg i 60-erne, og folk fik råd til en rigtig bil, var der ikke ret mange, der interesserede sig for kabinescootere. I dag, hvor der igen er kommet interesse for kabinescootere, handles de tilbageværende kabinescootere derfor til meget høje priser.

Eksterne henvisninger 

 Messerschmitt KR175 
 BMW Isetta 
 Kabinescooter (microcar) Scale Models

Mikrobiler
Systemudviklingsprojekt

Et systemudviklingsprojekt er et projekt, der har til formål at skabe eller tilpasse et it-system.

Organisering
Et ideelt systemudviklingsprojekt er karakteriseret ved at være sammensat af en række specialister, der supplerer hinanden, så de kan arbejde effektivt sammen om at skabe et kvalitetssystem.

Projektgruppen styres af en projektleder, der inden for rammerne af projektet har udstrakt muligheder for at udøve ledelsen. Men samtidig er projektdeltagerne specialister, der ofte vil forlange at have høj grad af selvbestemmelse, hvilket normalt også vil være rimeligt i lyset af projektets innovative natur.

Projektets rammer vil være defineret og overvåget af en styregruppe, der bør være sammensat af repræsentanter for ledelsen af kunden/rekvirenten (de kommende brugere) og udviklerne i form af projektlederens leder. Styregruppen har en ret tilbageholdende rolle, idet systemudviklingsprojekter normalt arbejder (bedst) under udstrakt selvstyre. Der vil dog normalt være nogle rammer, og de skal fastsættes og administreres af styregruppen. Rammerne kan dreje sig om:
Økonomiske bindinger (f.eks. i forbindelse med en fastpriskontrakt)
Tidsmæssig binding (f.eks. at afleveringstidspunktet ligger fast)
Kvalitetsmæssige bindinger (bestemte kvalitetsmæssige krav skal være opfyldt, f.eks. med hensyn til sikkerhed)

Styring af systemudviklingsprojekt
Helt centralt i styringen er en vekselvirkning mellem planlægning, kontrol og tilpasning af projektet. Projektlederen vil ofte starte med en ufuldstændig plan for projektet, og denne plan vil med jævne mellemrum blive justeret og tilpasset ud fra de erfaringer, man gør sig i praksis. Overordnet set vælger man sig en udviklingsmodel, der omfatter en række faser adskilt af faselinier (også kaldet milepæle). 

En faselinie er karakteriseret ved, at projektet befinder sig i en veldefineret tilstand, som man kan måle på. Målingen foregår ud fra et antal produkter, som efter planen forventes at være færdige på det tidspunkt. 

Systemudvikling
Coleco Telstar

Telstar er en videospilkonsol produceret af Coleco, som blev udgivet i 1976.
Oprindeligt en PONG-klon, baseret på General Instruments' AY-3-8500-chip.

Coleco udgav følgende Telstar-konsoller:

Telstar – (model 6040, 1976) 3 PONG-spil (hockey, håndbold og tennis), 2 Paddle-joystick monteret på konsollen. Denne konsol var den første til at gøre brug af AY-3-8500-chippen.  
Telstar Classic – (model 6045, 1976) udvidet 6040-model med deluxe trækasse. 
Telstar Deluxe – (1977) aka "Video World Of Sports", model 6040 udgivet i en brun kasse med træpanel lavet for det canadiske marked med engelsk og fransk tekst.
Telstar Ranger – (model 6046, 1977) 4 PONG-varianter (hockey, håndbold, tennis, jai alai) og 2 pistolspil, (mål- og dueskydning), konsollen kom med sort og hvid plastikkasse, lys-pistol i form af en seksløber og en adskilt "paddle" joystick. 
Telstar Alpha – (model 6030, 1977) 4 PONG-varianter, sort og hvid kasse med indbygget "paddle"-joystick.
Telstar Colormatic – (model 6130, 1977) Udvidet 6030-model, dog med adskilte "paddle"-joystick – brugte AY-3-8500-chip og en Texas Instruments SN76499N-chip for farve.
Telstar Regent – (model 6036, 1977) samme udstyr som 6130-modellen, dog uden farve og i en sort og hvid kasse.
Telstar Sportsman – (1978) Telstar Regent, men med en ekstra lys-pistol og forskellige indstillinger
Telstar Combat – (model 6065, 1977) 4 Kee Games-varianter Tank, 4 indbyggede joysticks (2 til hver spiller), brugte General Instruments AY-3-8700-chip.
Telstar Colortron – (model 6135, 1978) 4 PONG-varianter, i farve, indbygget lyd og indbygget "paddle"-joystick
Telstar Marksman – (model 6136, 1978) 4 PONG-varianter og 2 pistolspil i farve, større lys-pistol med flytbar "paddle"-joysticks, dog som standard var de fastmonteret.
Telstar Galaxy – separate joystick og fastmonteret "paddle"-joysticks.
Telstar Gemini – (1978) 4 pinballspil og 2 lys-pistolspil i farve, lyspistol, 2 knapper på hver sin side, en pinballkugleknap  brugte en MOS Technology MPS 7600 004-chip.
Telstar Arcade – kassettebaseret trekantet kasse, indeholdende lyspistol, rat med gearskift og "paddle"-joysticks – én på hver side. Kassetterne som Telstar brugte, var baseret på en specialbygget MOS Technology MPS-7600-chip, som har et specialbygget logisk kredsløb med en basic processor, som kørte et meget lille program i ROM.

På grund af den store produktlinje med mange modeller, som var næsten ens, og den begyndende tendens til at gå væk fra PONG-maskiner, var Coleco næsten ved at gå konkurs i 1980.

Eksterne henvisninger 

Pong-Story: Alle Coleco Telstar systems, med fotos (engelsk)
Telstar og andre systemer (engelsk)

Videospilkonsoller
Coleco
Statens Husholdningsråd

Statens husholdningsråd (oprettet 1935, nedlagt 1999) var den første statslige forbrugerinstitution i verden, og havde til formål at rådgive om produkters kvalitet, hygiejne og lignende. Rådet blev oprettet i forlængelse af 'Statens Kontor for Ernæringsundersøgelser' som i perioden 1911 til 1935 blev ledet af lægen Mikkel Hindhede (1862-1945)

Rådet udgav Råd og Resultater med egne vare- og serviceundersøgelser med fagligt velunderbyggede råd til husholdningsarbejde.

Statens Husholdningsråd blev nedlagt i 1999, og dets funktioner mht. oplysningsarbejdet blev videreført i Forbrugerstyrelsens Forbrugerinformation.

Danske råd
Ophørt i 1999
Etableret i 1935
CBB

CBB henviser til forskellige artikler:
 CBB – er et dansk center for terrorberedskab
 CBB Mobil – er et dansk mobiltelefonselskab
 CBB Mobil Ligaen – er en håndboldliga for den bedste herrerække
 CBBD – Centre Belge de la Bande Dessineé, er et belgisk tegneserie-museum
Motorredskab

Et motorredskab er i færdselsmæssig forstand et køretøj der er beregnet til at udføre en bestemt type arbejde og hverken bruges til transport (som en lastbil) eller som trækkraft (som en traktor).

Som eksempler på motorredskaber kan nævnes:
Mejetærsker
Vejtromle
Selvkørende grønthøster
Gummiged
Pølsevogn

For at føre et motorredskab på færdselslovens område skal man minimum have kørekort kategori T/M (Traktor/Motorredskab) som kan erhverved fra man er 16 år. Alternativt giver kategori B (Bil) også ret til at føre motorredskab eller traktor.

Et motorredskab må ikke fremføres med mere end 30 km/t, og hvis det er udstyret med faste hjul eller valser må det kun køre 15 km/t jf. færdselsloven.

Landbrugsmaskiner
Entreprenørmaskiner
Køretøjer
Chip

Chip eller chips er engelsk og betyder på dansk fx stump eller brik. Chip forbindes med flere ting på dansk:

 Chips (franske kartofler) – snacks typisk baseret på kartofler eller ost.
 Fish and chips – fastfoodret fra England, fiskefilet med pommesfrites.
 Halvleder-mikrochip eller elektronisk chip – en lille komponent af halvledende materiale.
 Chipkort – et plastikkort hvor data er lagret på en elektronisk chip.
 Chip og Chap – to jordegern fra Walt Disneys tegnefilmunivers.
 Bio-chip – en lille plade inddelt i bittesmå felter; bruges til DNA-analyse.
 Pakkechips, flamingochips, fyldchips m.fl. om flamingostykker i flager på grund af, at deres form og ofte deres farve minder om franske kartofler.
CHIP som akronym
 CHIP står for Centre for Health & Infectious Disease Research, som er en integreret del af Rigshospitalets infektionsmedicinske klinik.

Se også 
 Brik - chip er også det engelske ord for brik
 Jeton – kaldes også chips
Chipkort

Et chipkort er typisk et plastickort hvor data er lagret på en elektronisk chip i stedet for (eller samtidig med) en magnetstribe eller en stregkode.

På betalingskort og flere andre steder menes chipkort at være mere sikre mod forfalskninger end magnetstribekort.

De fleste kender chippen fra deres Dankort, simkort eller telefonkort til telefonboksen.

Betalingskort
Smarte enheder
Computer adgangskontrol
Bjergte

Bjergte (Gaultheria) er en slægt med ca. 35 arter udbredt i Nordamerika, Østasien, Australien og Oceanien. Tidligere har man anbragt arterne fra den sydlige halvkugle i slægten Pernettya, men der er hverken morfologiske eller genetiske grunde til at opretholde de to slægter, og alle arterne er nu forenet under Gaultheria.

Arterne varierer fra lavtvoksende, krybende buske, som ikke bliver mere end 10 cm høje, til små træer (Gaultheria fragrantissima) på 5-6 m højde. Bladene er usammensatte, stedsegrønne og spredtstillede. Bladranden er som regel fint takket eller forsynet med børster, men nogle arter har hel rand. Blomsterne sidder enligt eller samlet i små stande. De er krukkeformede med en femtakket rand. Farven varieret fra hvid over lyserød til rød. Frugten er et saftigt bær hos mange af arterne, men nogle har tørre kapsler med talrige frø.

 Busket Bjergte (Gaultheria shallon) – Salal
 Myrtekrukke (Gaultheria pyroloides) – tidligere kendt som Pernettya mucronata
 Nedliggende Bjergte (Gaultheria procumbens)

Lyng-familien
I Jomfruens tegn

I Jomfruens tegn er en dansk hardcore-pornofilm fra 1973, skrevet og instrueret af Finn Karlsson.

Det var den første af de seks officielle sexkomedier i stjernetegn-filmserien.

Handling 
I en lille fransk by, Petit Boir, ligger et "Ungpige Internat for dydige unge piger", bestyret af Astra Adele, spillet af Sigrid Horne Rasmussen, tilhørende Nonpolitter-ordenen, en sagnomspunden astrologisk orden, 

Det astrofysiske fænomen Venus-passagen, skal til at ske og netop hvor fænomenet rammen jorden, ligger internatet. Fænomenet gør at unge jomfruer bliver meget lystne, og for at hindre dette, sendes Hr. Armand, spillet af Ole Søltoft til byen med et hormonpræparat, som virker særdeles dæmpende på "de kødelige lyster", og som skal dæmpe drifterne.

Samtidig har en professor, spillet af Bent Warburg, udviklet et stærkt afrodisikum, og skæbnen gør naturligvis, at hr. Armand og professoren får forbyttet de to præparater.

Hr. Armand når til Petit Boir og får "ulykkeligvis" og uvidende, blandet det stærke afrodisikum i byens vand, og så går det løs.

En ny pige, Scorpio, spillet af svenskeren Eva Lindberg, er kommet til skolen, og skal gennem en ydmygende optagelse, hvor pigerne drikker hende fuld og vil piske hende, men i sidste sekund, bliver hun reddet af Tauretta, som spilles af Lene Andersen. Pigerne har astrologiske navne, og i stedet for vold, udvikler det sig et et voldsomt lesbisk orgie, med bl.a. Geminette, spillet af Anne Bie Warburg, Virgine, spillet af Vivi Rau, Capricornia, spillet af Leni Kjellander, samt Faith Thrue Andersen og Ditte Maria.

Pigerne har mod på meget, og til internatets overhoveds, store fortrydelse, frekventerer pigerne gerne det lokale bordel, og lærer om kærlighed og sex. Her er bordelmutter Lone Helmer en god lærerinde.

Scorpio og Tauretta spiller en smuk lesbisk badescene, og Anne Bie og Bent Warburg går til den på bordellet.

Medvirkende 
Blandt de medvirkende kan nævnes: 

Ole Søltoft
Sigrid Horne-Rasmussen
Bent Warburg
Bjørn Puggaard-Müller
Lone Helmer
Benny Hansen
Vivi Rau
Anne Bie Warburg
Eva Lindberg

Eksterne henvisninger 
 

Stjernetegnsfilm
Danske film fra 1973
I Tyrens tegn

I Tyrens tegn er en dansk hardcore-pornofilm fra 1974, skrevet og instrueret af Werner Hedman.

Det var nummer to af de seks officielle sexkomedier i stjernetegn-filmserien.

Medvirkende
Preben Mahrt
Sigrid Horne-Rasmussen
Susanne Breuning
Karl Stegger
Bent Warburg
Anne Bie Warburg
Ole Søltoft
Otto Brandenburg
Lone Helmer
Ole Monty
William Kisum
Kate Mundt
Else Petersen
Suzanne Bjerrehuus
Vivi Rau
Louise Frevert

Eksterne henvisninger
 

Stjernetegnsfilm
Danske film fra 1974
Komediefilm fra Danmark
I Tvillingernes tegn

I Tvillingernes tegn er en dansk hardcore-pornofilm fra 1975, skrevet og instrueret af Werner Hedman.

Det var den tredje af de seks officielle sexkomedier i stjernetegn-filmserien.

Medvirkende

Ole Søltoft
Preben Mahrt
Karl Stegger
Cia Löwgren
Bent Warburg
Anne Bie Warburg
Louise Frevert
Arthur Jensen
Poul Bundgaard
Kate Mundt
William Kisum
Susanne Breuning

Eksterne henvisninger 
 

Stjernetegnsfilm
Danske film fra 1975
Film fra Danmark (administrationskategori)
Nový Most

Nový Most (Den Nye Bro) en en bro, der fører over Donau i Slovakiets hovedstad, Bratislava.

Broen blev opført i årene mellem 1967-1972, efter et arkitektonisk udkast fra A. Tesar, J. Lacko og I. Slamén.

I det gamle jødiske kvarter i Bratislava, Podhradie, gik det hårdt ud over de mange hyggelige huse, der ligger nedenfor borgen, da man skulle have anlagt vejen op til Nový Most.

Vejen skabte en skillelinje i Bratislavas centrum, mellem by og borg, som stadig ikke er udjævnet.

Broen har en hovedspændvidde på 303 meter, og er en stålkonstruktion båret af stålwirer. Den totale længde er på 430,8 meter, bredden 21 meter, og vægten 7.537 ton.

I 80 meters højde findes der en restaurant, der har givet broen dens øgenavn – UFO-broen. Der er en vidunderlig udsigt deroppe fra.

Broer i Slovakiet
Skråstagsbroer
Nordeuropa

Nordeuropa er den nordlige del af det europæiske kontinent. Denne region er blevet defineret forskelligt, men FN's statistiske afdeling UNSD medtager:
 De nordiske lande, dvs. Danmark, Finland, Island, Norge og Sverige, inklusiv Ålandsøerne, Færøerne, Svalbard og Jan Mayen, men ikke Grønland som medregnes til Nordamerika
 De baltiske lande, dvs. Estland, Letland og Litauen.
 De britiske øer, dvs. Republikken Irland, Det Forenede Kongerige Storbritannien og Nordirland, Isle of Man og Kanaløerne

Før det 19. århundrede blev udtrykket 'nordisk' eller 'nordligt' ofte brugt til at betegne Nordeuropa på en måde som inkluderede de nordiske lande, europæisk Rusland, Baltikum (på den tid Livonien) samt Grønland.

I tidligere æraer, da Europa blev styret af middelhavsregionen (dvs. Romerriget), blev alt som ikke var nær Middelhavet betegnet som Nordeuropa, deriblandt Tyskland, Nederlandene og Østrig. Denne beskrivelse bruges stadig i dag i nogle sammenhæng, som f.eks. diskussioner om den nordlige renæssance. I middelalderen blev begrebet (Ultima) Thule brugt til at beskrive et semi-mytisk sted i kontinentets ekstremt nordligste områder.

Ejderen, Dannevirke og den Engelske Kanal betragtes ofte som skillelinjer mellem den nordlige og sydlige del af Europa, siden alt herunder engang blev kontrolleret af Frankerne under Karl den Store og alt over engang blev behersket af kongen over Danmark, Norge og England – Knud den Store.

Demografi 
Landene i Nordeuropa er generelt kendt for deres store veludviklede økonomier og for deres høje levestandard. Alle lande scorer højt på livsundersøgelser som måler livskvalitet såsom Human Development Index og Happy Planet Index.

Se også 

 Baltikum
 Britiske Øer
 Centraleuropa
 Østeuropa
 Germanske sprog
 Vesteuropa
 Sydeuropa
 Skandinavien
 Nordisk Råd
 Norden

Kilder
Ludvig Brandstrup

Der er flere personer med navnet Ludvig Brandstrup:

 Ludvig Brandstrup (skuespiller) – en dansk skuespiller, revyforfatter med videre, født på Frederiksberg.
 Ludvig Brandstrup (billedhugger) – en dansk billedhugger, født i Tranekær på Langeland.
Saksild Kirke

Saksild Kirke ligger i Hads Herred, ikke langt fra kysten, ca. 25 kilometer syd for Aarhus. Et mindre skib, og koret er opført i midten af 1100-tallet af kampesten i romansk stil. I slutningen af middelalderen blev den forlænget mod vest og tårnet, og formentlig også det nordvendte våbenhus blev bygget i munkesten. Tårnet har været et såkaldt styltetårn, hvis åbning dog senere er blevet tilmuret.

Eksterne kilder og henvisninger 
 Saksild Kirke hos KortTilKirken.dk
 Saksild Kirke hos danmarkskirker.natmus.dk (Danmarks Kirker, Nationalmuseet)

Kirker i Odder Kommune
Kirker i Århus Stift
Kirker i Århus Amt
Krokodillerne

Krokodillerne er en dansk action/komediefilm.

Den er produceret i 2005, premiere i 2009, af instruktør-debutanten Dennis Bahnson. I titelrollerne ses Claus Lund, Thomas Biehl, Mads Koudal og Thomas L. Corneliussen. Filmens manuskript er skrevet af Dennis Bahnson og Claus Lund med idé af Thomas Greve og Thomas Biehl. Den er blevet produceret uden nogen form for filmstøtte på et budget af 40.000 kr, hvilket er et lille budget for en spillefilm og er dermed den billigste spillefilm fra Danmark. Filmen er blevet til i tæt samarbejde med de nyuddannede skuespillere Thomas Biehl og Claus Lund fra den russiske statsteaterskole GITIS.

Handling 
Fire tabere Jesper (Claus Lund), Arne (Thomas Biehl), Gert (Mads Koudal) og Frans (Thomas L. Corneliussen) hustler sig igennem den småkriminelle underverden i Randers. Som skalkeskjul påstår de at arbejde i Randers Regnskov, der huser alverdens tropiske dyr. En dag går et lyssky job helt galt for firkløveret og snart er hele byens lovbrydere i hælene på dem.

Produktion 
Filmen er produceret i 2005 af produktionsselskabet Suicide Films og var selskabets første spillefilm. Hele filmen er filmet "on location" i Randers og er den første spillefilm indspillet i byen. Optagelserne til filmen blev indspillet på 21 dage og i gennemsnit blev der optaget 17 timer hver dag.

Biograf og Dvd 
Filmen havde gallapremiere den 4. september 2009 i Nordisk Film Biografen BioCity Randers og blev dermed den første film, som havde premiere i denne biograf. Den almindelige premiere fandt sted den 12. september i byerne; Aalborg, Århus, Kolding og Odense, samt København dagen efter.

Allerede den 28. september 2009 udkom filmen på Dvd.

Anmeldelser 
Filmen er bl.a. blevet anmeldt af Thomas fra Nichefilm.dk, Ruth Blichfeldt fra FilmnytDVD, Kim Toft Hansen fra Kulturkapellet, Ebbe Iversen fra Berlingske Tidende
og
Henrik Andersen  fra On-z.dk.

Medvirkende

Firkløveret 
 Claus Lund – Jesper
 Mads Koudal – Gert
 Thomas Biehl – Arne
 Thomas Corneliussen – Frans

Biroller 
 Ole Ernst – Gerts far
 Anni Bjørn – Gerts mor
 Allan Olsen – Vagt#1
 Erik Holmey – Vagt#2
 Peter Aude – Jespers far
 Melany Denise – Ina
 Sami Darr – Türco
 Tenja Hansen – Betina
 Kasper Helstrup – Bums på bænk
 Torbjørn B. Jensen – Håndlanger
 June Kristiansen – Arne's date
 Tatjanna Østergaard – Bilsælger
 Gert H. Rasmussen – Inas far
 Mette Rønne – TV-journalist
 Mikhail Belinson – Tyrker: Pirattaxi-chauffør 
 Erkan Ari – Tyrker
 Irfan Ahmed – Tyrker
 Peter Dahl Andersen – Falckredder
 Thomas Greve – Falckredder
 Poul Thomsen – Sig selv
 Peter Bay Jensen – Truckdriver
 Kim Sønderholm – Alfred (som Kim Sønderholm)
 Brian Hansen -- "Bølle Brian" 
 Gerhart Toft Andersen -- "Håndlanger"

Musikken 
Musikken er komponeret af Søren Knudsen med undtagelse af sangen "Kærligheds Gnister", som er skrevet og udført af duoen Elo og Leo.

Eksterne henvisninger 
Krokodillernes hjemmeside

Referencer

Eksterne Henvisninger 

Actionfilm fra Danmark
Komediefilm fra Danmark
Kultur i Randers
Danske film fra 2009
Dansksprogede film
Professor Frink

Professor John I.Q. Nerdelbaum Frink, Jr er en person fra tegnefilmserien The Simpsons. Han er næsten skaldet og har tykke briller og overbid. Han laver hele tiden mere eller mindre brugbare opfindelser. Blandt de bedre var en maskine der kunne se ind i fremtiden og en dræberrobot som han styrede sammen med sin søn i et tv-show. Robotten blev dog besejret af Homer Simpson da den ikke kunne skade mennesker. Andre opfindelser der ikke lykkedes var en dødsstråle der kun kunne udsende svag varme.

Flere Opfindelser:
En såkaldt "Autodialer" som har en hemmelig funktion. Nemlig fjernstyrede hjul, hvilke dog ikke er til megen nytte da Homer brækker dem af i samme øjeblik maskinen prøver på at stikke af. 

Hans stemme er indtalt af Hank Azaria.

Eksterne henvisninger 

Figurer i The Simpsons

pl:Postacie w serialu Simpsonowie#Profesor Frink
Nibe Kirke

Nibe Kirke ligger i Nibe Sogn i Aalborg Kommune. Den hører til Støvring Provsti og Aalborg Stift.

Kirken er bygget i 1. halvdel af 1400-tallet og gennemgik en omfattende restaurering, der afsluttedes i 1996.

Eksterne kilder og henvisninger 
 Nibe Kirke hos KortTilKirken.dk

Kirker i Aalborg Kommune
Kirker i Aalborg Stift
Kirker i Aalborg Amt
Kirke
Job

Job kan betyde flere ting:
 Job (Bibelen) – en person i Jobs Bog i Det Gamle Testamente i Bibelen.
 Job (lønarbejde) – lønnet arbejde.
 Job (fransk kommune)
 Jacques Marie Gaston Onfroy de Bréville - Fransk tegner kendt som Job.
Virket

Virket  er en landsby på Falster beliggende i i Falkerslev Sogn ca. 2 kilometer vest for for Falkerslev. Byen ligger i Guldborgsund Kommune og tilhører Region Sjælland.

Virket er det samme ord som værk i betydningen fæstning. Her gik voldsystemet Falsters Virke tværs igennem Hannenov Skov, som en beskyttelse mod vendernes fremfærd i det 12. århundrede.

Historie

Hos Saxo Grammaticus står der, at falstringerne i midten af det 12. århundrede ofte flygtede til et stort befæstningsanlæg for at undslippe de vendiske flåders hærgen. Her mentes sandsynligvis det enorme voldanlæg, Falsters Virke, som ligger lige omkring Virket. På oldnordisk betød "Wirki" befæstning, hvilket også kendes fra Dannevirke. 
Virket nævnes i omkring 1250 (Wirky) og blev udskiftet 1805-07.

Tidligere lå der her en hovedgård. I 1430 og 1452 nævnes landsdommer Mogens Falster til Virket, og igen i 1472 og 1494 Jørgen Falster til Virket, hvis søn, Laurids Falster endnu levede i 1536. En datter af Jørgen Falster blev gift med Anders Josephsen Bielke i Bellinge, deres efterkommere kaldte sig Falster. Mogens Falster Bielke ejede Virket i 1546.

Et mindesmærke i form af et bystævne med en stor sten med 16 mindre sten i en halvkreds herom er rejst i 1947 til minde om, at bønderne i 1766 blev selvejende.

I 2016 startede en arkæologisk undersøgelse af højdedraget ved Virketsøen af Museum Lolland-Falster, der i folkemunde kaldes Trygge Slot.

Referencer

Eksterne henvisninger og kilder
 Trap, J. P. Danmark. Præstø Amt. Bind IV, 5. udg., 1955.

Byer på Falster
Lokaliteter i Guldborgsund Kommune
Arum

Arum er en stor slægt med mange arter i Europa, Nordafrika, Mellemøsten og Centralasien. Det er stauder med grundstillede, spydformede blade og en uregelmæssig blomst med kølleagtigt sammenvoksede støv- og frugtblade. Frugterne er kraftigt farvede bær, som sidder på en bladløs stængel. Her omtales kun de arter, som er vildtvoksende i Danmark, eller som dyrkes her.

 Dansk Arum (Arum alpinum)
 Italiensk Arum (Arum italicum)
 Plettet Arum (Arum maculatum)

Planteslægter